Μέσα στο 2019 αναμένεται να εκδοθούν οι νέες ταυτότητες υψίστης ασφαλείας, ύστερα από τις σημαντικές καθυστερήσεις στην υλοποίηση του έργου από το υπουργείο Εσωτερικών.

Σύμφωνα με δημοσίευμα του Ελεύθερου Τύπου, οι δύο αρμόδιες επιτροπές του αρχηγείου της ΕΛ.ΑΣ. ολοκλήρωσαν από το περασμένο καλοκαίρι το έργο τους. Η μία ασχολήθηκε με τις τεχνικές προδιαγραφές και η άλλη με την κατάρτιση σχεδίου νόμου.

Το υλικό παραδόθηκε στο υπουργείο Εσωτερικών και εκεί η διαδικασία «κόλλησε» λόγω αδράνειας αλλά και λόγω του κόστους της έκδοσης (υπολογίζεται στα 80.000.000 ευρώ) σε μία δύσκολη δημοσιονομικά περίοδο. Ο ανοιχτός διαγωνισμός που θα προκηρυχθεί διαρκεί περίπου 15 μήνες, ενώ πρώτα το σχέδιο νόμου πρέπει να περάσει από τη Βουλή. Στόχος είναι η προκήρυξη να γίνει μέσα στο 2017 και μέσα στο 2019 να εκδοθούν οι νέες ταυτότητες. Αναμένεται δε να γίνουν προσπάθειες για μεγαλύτερη συμμετοχή του Δημοσίου στις δαπάνες έκδοσης για να μειωθεί η συμμετοχή από τους πολίτες.

Εντεταλμένοι Αμερικανοί από το υπουργείο Εσωτερικών (Homeland Security) μαζί με υψηλόβαθμο στέλεχος της αμερικανικής πρεσβείας στην Αθήνα επισκέφθηκαν, σύμφωνα με πληροφορίες του «ΕΤ», ξανά το υπουργείο Προστασίας του Πολίτη την περασμένη Τετάρτη και είχαν συνάντηση με τον κ. Νίκο Τόσκα. Η αμερικανική πλευρά ιδιαίτερα μετά τη μεγάλη τρομοκρατική επίθεση στο Παρίσι πιέζει αφόρητα για αλλαγή των «διάτρητων» ελληνικών ταυτοτήτων.

Στο παρελθόν μάλιστα είχε απειλήσει με έξοδο της Ελλάδας από το πρόγραμμα απαλλαγής από την έκδοση βίζας (Visa Waiver Program), σε περίπτωση μη συμμόρφωσης. Από τις συναντήσεις της περασμένης εβδομάδας των Αμερικανών στη λεωφόρο Κατεχάκη προκύπτει ότι παρά τις καθυστερήσεις στην έκδοση των ταυτοτήτων υψίστης ασφαλείας, η Αμερική δεν προτίθεται να βγάλει τη χώρα μας από το πρόγραμμα.

Και αυτό διότι, σύμφωνα με καλά πληροφορημένες πηγές, οι Αμερικανοί είδαν σημαντικά βήματα προόδου της Ελλάδας σε άλλα μέτωπα που αφορούν σε ζητήματα ασφαλείας, τα οποία λειτουργούν ως «αντιστάθμισμα» στο θέμα των ταυτοτήτων. Η αμερικάνικη πλευρά δήλωσε στον κ. Νίκο Τόσκα απόλυτα ευχαριστημένη από τη δίωξη κυκλωμάτων πλαστογράφησης και διακίνησης διαβατηρίων. Σε έκθεση της Europol προκύπτει ότι η Ελλάδα βρίσκεται στην πρώτη δεκάδα παγκοσμίως στον πίνακα με τις χώρες που πρωταγωνιστούν στις εξαρθρώσεις εγκληματικών οργανώσεων που διακινούν διαβατήρια. Σημαντική δουλειά στο κομμάτι αυτό έγινε και στα περιφερειακά αεροδρόμια, κυρίως στην Κρήτη και των νησιών του Αιγαίου, όπου έγινε τον τελευταίο χρόνο πλήθος συλλήψεων.

Τα αμερικανικά στελέχη δήλωσαν, επίσης, ικανοποιημένα από τους δευτερογενείς ελέγχους ασφαλείας στα αεροδρόμια της χώρας. Πριν μεταβούν άλλωστε στο υπουργείο Προστασίας του Πολίτη είχαν προβεί σε «αυτοψία» στο αεροδρόμιο «Ελευθέριος Βενιζέλος» εξάγοντας θετικά συμπεράσματα για το επίπεδο ασφαλείας.

Το κλιμάκιο του υπουργείου Εσωτερικών των ΗΠΑ έφτασε στην Ελλάδα για να διαπιστώσει ότι τηρούνται οι κανόνες για την παραμονή της χώρας μας στο πρόγραμμα απαλλαγής από την έκδοση βίζας και ότι όλα κυλούν ομαλά σε σχέση με μνημόνιο συνεργασίας που είχε υπογραφεί το 2009 ανάμεσα στις δύο χώρες και αφορά σε ανταλλαγή πληροφοριών για ευαίσθητα ζητήματα ασφαλείας. Τα θετικά συμπεράσματα θα τους κάνουν να δείξουν «ανοχή» στο θέμα των ταυτοτήτων, παρότι υποστηρίζουν ότι οι ελληνικές ταυτότητες παραχαράζονται εύκολα και χρησιμοποιούνται για την πλαστογράφηση διαβατηρίων, που σε αρκετές περιπτώσεις έχουν εντοπιστεί στα σύνορα της Αμερικής.

Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr